**EKONOMSKO- SOCIJALNO VIJEĆE ZA TERITORIJU FEDERACIJE**

**BOSNE I HERCEGOVINE**

Broj: 03-34/19-655/17

Sarajevo, 13.03.2017. godine

**Z A P I S N I K**

sa VI vanredne sjednice Ekonomsko-socijalnog vijeća za teritoriju Federacije Bosne i Hercegovine, održane dana 13.03.2017. godine u 14 sati.

Sjednicom predsjedava Edhem Biber, predsjednik Ekonomsko-socijalnog vijeća.

Prisutni predstavnici Vlade: premijer Fadil Novalić, ministri Jelka Milićević, Vesko Drljača, Nermin Džindić, Šemsudin Dedić i Amir Zukić.

Prisutni predstavnici Poslodavaca: Adnan Smailbegović, Mladen Pandurević, Edin Ibrahimpašić, Senad Džambić, Zoran Gazibarić, Josip Kraljević i Midhat Trezić.

Prisutni predstavnici Sindikata: Ismet Bajramović, Selvedin Šatorović, Salih Kruščica, Pero Obad, Kata Iveljić, Fikret Alić i Sinan Husić

Sjednici nije prisustvovao Denis Lasić.

Pored članova Ekonomsko-socijalnog vijeća sjednici su prisustvovali: Zlatko Hurtić, savjetnik premijera Vlade FBiH i Esad Osmanbegović iz Federalnog ministarstva prometa i komunikacija.

**DNEVNI RED**

1. Kolektivno pregovaranje;
2. Informacija sa sastanka socijalnih partnera u vezi Prednacrta Zakona o mirnom rješavanju radnih sporova..

**Ad.1**

Informaciju o kolektivnom pregovaranju iznio je resorni ministar Vesko Drljača, nakon čega je savjetnik premijera Vlade FBiH, Zlatko Hurtić istakao da je Ured premijera napravio korisne informacije o kolektivnim ugovorima i da namjera za proširenje pimjene Općeg kolektivnog ugovora postoji, a do proširenja će doći kad se za to steknu uslovi. Trenutno bi primjena bilo loše za sektor zdravstva, pa je ministarstvo zdravstva dalo negativan odgovor. Uz to bi način na koji se utvrđuje osnovica za plaću izazvala brojne tužbe. Kantoni sada definiraju specifičnosti, a svi kolektivni ugovori koje je Vlada FBiH pregovarala ili koordinirala polazili su od pretpostavke da je primjena OKU proširena kako bi, nakon stvarnog proširenja, primjena bila lakša. S tim u vezi, Vlada radi i na usaglašavanju neusaglašenih propisa.

Predstavnici Sindikata podsjetili su da su na prijašnjim sjednicama ESV-a donošeni zaključci da se provede proširenje OKU, što se do danas nije desilo. Granski kolektivni ugovori se u preambuli pozivaju na Zakon o radu i OKU, gdje OKU predstavlja imperativ za donošenje GKU. Sindikati zato danas traže odgovor – da li će se primjena Općeg kolektivnog ugovora prošititi i kada. Pored toga, potrebno napraviti listu granskih kolektivnih ugovora, evidentirati koji su potpisani, koji nisu, probleme zbog kojih nisu potpisani i kako otkloniti te probleme. Smatraju da kolektivni ugovori trebaju biti rezultat usuglašenog socijalnog dijaloga.

Predstavnici Poslodavaca istakli su veliki interes za proširenje primjene Općeg kolektivnog ugovora, navodeći da poslodavci koji nisu članovi Udruženja poslodavaca ne moraju poštovati ugovor, pa su samim time nepravedno konkurentniji. Apeliraju na predstavnike Sindikata da prihvate stav i činjenice koje je Vlada iznijela, jer se samim požurivanjem ne može puno postići. Također pozivaju Sindikat da se uključi i pomogne u nastavku pregovora oko granskih kolektivnih ugovora.

**Nakon rasprave socijalnih partnera predsjednik ESV predložio je zaključak:**

* **Predstavnici Sindikata traže opisno ili vremensko određenje Vlade Federacije BiH u vezi proširenja Općeg kolektivnog ugovora i završetka pregovaranja granskih kolektivnih ugovora.**

**Na predloženi zaključak Premijer je izjavio da ne može dati decidan odgovor, osim da kaže da će se tražene aktivnosti desiti kad se za to steknu uslovi.**

**Predstavnici Sindikata tražili su od Premijera da im pismeno dostavi takav odgovor.**

**Zajednički zaključak nije donesen.**

**Ad.2**

Predstavnici Poslodavaca podržavaju da tekst Prednacrta Zakona o mirnom rješavanju radnih sporova u ovom obliku ide u dalju proceduru.

Predstavnici Sindikata smatraju da pominjanje štrajka i njegovo eventualno rješavanje ne bi trebalo biti u ovom Zakonu jer već postoji Zakon o štrajku.

Predstavnici Vlade reagirali su na primjedbu objašnjenjem da je institut mirenja, odnosno procedure mirenja prepuštene Zakonu o mirnom rješavanju radnih sporova. Samo ono što nije riješeno Zakonom o štrajku rješava se Zakonom o mirnom rješavanju radnih sporova. Zakoni nadopunjuju, a ne isključiju.

Socijalni partneri nisu usuglasili mišljenja jer:

* Predstavnici Poslodavci smatraju da tekst Prednacrta Zakona o mirnom rješavanju radnih sporova, nakon unesenih primjedbi sa javne rasprave, može ići u proceduru, dok
* Predstavnici Sindikata ne daju podršku predloženom tekstu Zakona i traže nastavak razgovora sa resornim ministarstvom.

Sjednica ESV završena je u 17:15 sati. Kolegiju ESV-a zakazan je za četvrtak 16.03.2017. godine u 14 sati.

Predsjednik ESV-a

Edhem Biber

Zapisnik pripremila:

Snježana Kapić, MBA & Mr.sci